Рита Валдивия
Вой в осмоъгълно стихотворение

Превод от испански: Никола Инджов, 1998

chitanka.info

В моята нощ,

по-дълга от мисълта, уплътнена

от вятър —

желанията се подквасват като насъщна храна,

изнасилена от въздуха.

Аз се качвах по изтритите стъпала на времето,

всяка стъпка раздвижваше следата на моите предци

и техния вой разрушаваше осмоъгълната тишина.

Исках да се вдъхновя от твоята усмивка,

но твоята усмивка плуваше неподвижна в пустотата,

тя искаше да я спогледат

ония дрипи,

които вървяха в отвесни редици.

Сместа от живот и отвращение

се изплъзваше през слизеста ципа

противно на пътищата,

на грижливите ръце,

на чистите и мъдри очи,

на затворените в черупки инстинкти.

Върху нощта, върху празната усмивка,

върху моята уголемена от треска сянка

дъждът на равнодушието се смесва

и вкаменява преждевременните идеи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.